title: 2000/390/EZ: Odluka Komisije od 7. lipnja 2000. o načelnom priznavanju cjelovitosti dokumentacije dostavljene na detaljno razmatranje s ciljem mogućeg uvrštenja EXP60707B (acetamiprid) u Prilog I. Direktivi Vijeća 91/414/EEZ o stavljanju sredstava za zaštitu bilja na tržište (priopćeno pod brojem dokumenta C(2000) 1562)

text:
               03/Sv. 002

               HR

               Službeni list Europske unije

               186

         32000D0390

               L 145/36

               SLUŽBENI LIST EUROPSKE UNIJE

               07.06.2000.

      ODLUKA KOMISIJE

   od 7. lipnja 2000.
   o načelnom priznavanju cjelovitosti dokumentacije dostavljene na detaljno razmatranje s ciljem mogućeg uvrštenja EXP60707B (acetamiprid) u Prilog I. Direktivi Vijeća 91/414/EEZ o stavljanju sredstava za zaštitu bilja na tržište
   (priopćeno pod brojem dokumenta C(2000) 1562)
   (2000/390/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), kako je zadnje izmijenjena Direktivom Komisije 1999/80/EZ (2), a posebno njezin članak 6. stavak 3.,
   budući da:

               (1)

               Direktiva 91/414/EEZ (dalje u tekstu „Direktiva”) predviđa proširenje popisa aktivnih tvari odobrenih za korištenje u sredstvima za zaštitu bilja u Zajednici.

               (2)

               Nisso Chemical Europe Gmbh je 22. listopada 1999. dostavio dokumentaciju za aktivnu tvar EXP60707B (acetamiprid) grčkim nadležnim tijelima.

               (3)

               Navedena nadležna tijela obavijestila su Komisiju o prvim rezultatima razmatranja cjelovitosti dokumentacije u vezi s traženim podacima i informacijama predviđenim Prilogom II. te u pogledu barem jednog sredstva za zaštitu bilja koje sadrži predmetnu aktivnu tvar, zahtjeve iz Priloga III. Direktivi. Podnositelj zahtjeva je naknadno dostavio dokumentaciju Komisiji i ostalim državama članicama sukladnu članku 6. stavku 2.

               (4)

               Dokumentacija za EXP60707B (acetamiprid) upućena je Stalnom odboru za biljno zdravstvo 22. veljače 2000.

               (5)

               Sukladno članku 6. stavku 3. Direktive potrebno je na razini Zajednice službeno utvrditi ispunjava li načelno sva dokumentacija zahtjeve u pogledu podataka i informacija predviđenih u Prilogu II. te, u pogledu barem jednog sredstva za zaštitu bilja koje sadrži predmetnu aktivnu tvar, zahtjeve iz Priloga III. Direktivi.

               (6)

               Takva potvrda je potrebna kako bi se omogućilo detaljno razmatranje dokumentacije kao i da bi se državama članicama omogućilo davanje privremenih odobrenja za sredstva za zaštitu bilja koja sadrže tu aktivnu tvar poštujući uvjete iz članka 8. stavka 1. Direktive, a posebno uvjete za obavljanje detaljne procjene aktivnih tvari i sredstava za zaštitu bilja u svjetlu zahtjeva Direktive.

               (7)

               Takva Odluka ne dovodi u pitanje traženje daljnjih podataka i informacija od podnositelja zahtjeva radi pojašnjenja određenih točaka dokumentacije. Zahtjev države članice izvjestiteljice za dostavom daljnjih podataka potrebnih za pojašnjenje dokumentacije ne utječe na rok za dostavu izvješća iz uvodne izjave 9.

               (8)

               Države članice i Komisija se slažu da Grčka nastavi detaljno razmatranje dokumentacije za EXP60707B (acetamiprid).

               (9)

               Grčka će izvijestiti o zaključcima svojih razmatranja i priložiti preporuke za uvrštenje ili neuvrštenje kao i sve uvjete koji se na to odnose, što je prije moguće, a najkasnije u roku od jedne godine.

               (10)

               Mjere predviđene ovom Odlukom u skladu su s mišljenjem Stalnog odbora za biljno zdravstvo,

         DONIJELA JE OVU ODLUKU:
   Članak 1.
   Sljedeća dokumentacija načelno ispunjava zahtjeve u pogledu podataka i informacija predviđene u Prilogu II. te, u pogledu barem jednog sredstva za zaštitu bilja koje sadrži predmetnu aktivnu tvar, zahtjeve iz Priloga III. Direktivi, uzimajući u obzir namjeravanu uporabu:

               dokumentacija koju je dostavio Nisso Chemical Europe Gmbh Komisiji i državama članicama s ciljem uvrštenja EXP60707B (acetamiprid) kao aktivne tvari u Prilog I. Direktivi 91/414/EEZ, a koja je upućena Stalnom odboru za biljno zdravstvo 22. veljače 2000.

         Članak 2.
   Ova je Odluka upućena državama članicama.

      Sastavljeno u Bruxellesu 7. lipnja 2000.

            Za Komisiju

         David BYRNE

            Član Komisije

      (1)  SL L 230, 19.8.1991., str. 1.

      (2)  SL L 210, 10.8.1999., str. 13.


Odluka Komisije od 13/09/2016 u kojoj se određuje koncentracija kompatibilna sa zajedničkim tržištem (Predmet br. COMP/M.8188 - POSTFINANCE / SIX / TWINT) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 01/07/2016 u kojoj se određuje koncentracija kompatibilna sa zajedničkim tržištem (Predmet br. COMP/M.8079 - RPC GROUP / BRITISH POLYTHENE INDUSTRIES) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 29/04/2015 u kojoj se određuje koncentracija kompatibilna sa zajedničkim tržištem (Predmet br. COMP/M.7581 - HITACHI / ANSALDOBREDA and ANSALDO STS) prema Uredbi Vijeća (EZ) br. 139/2004 (Samo je engleski tekst vjerodostojan)


title: Odluka Komisije od 8. studenoga 2010. o izmjeni Odluke 95/467/EZ o provedbi članka 20. stavka 2. Direktive Vijeća 89/106/EEZ o građevnim proizvodima (priopćena pod brojem dokumenta C(2010) 7542)  Tekst značajan za EGP

text:
               13/Sv. 59

               HR

               Službeni list Europske unije

               168

         32010D0679

               L 292/55

               SLUŽBENI LIST EUROPSKE UNIJE

         ODLUKA KOMISIJE
   od 8. studenoga 2010.
   o izmjeni Odluke 95/467/EZ o provedbi članka 20. stavka 2. Direktive Vijeća 89/106/EEZ o građevnim proizvodima
   (priopćena pod brojem dokumenta C(2010) 7542)
   (Tekst značajan za EGP)
   (2010/679/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 89/106/EEZ od 21. prosinca 1988. o usklađivanju zakona i drugih propisa u odnosu na građevne proizvode  (1), a posebno njezin članak 13. stavak 4. točku (a),
   nakon savjetovanja sa Stalnim odborom za graditeljstvo,
   budući da:

               (1)

               Komisija je 24. listopada 1995. donijela Odluku 95/467/EZ o provedbi članka 20. stavka 2. Direktive Vijeća 89/106/EEZ o građevnim proizvodima  (2).

               (2)

               Radi prilagodbe sustava potvrđivanja sukladnosti za obitelj proizvoda „DIMNJACI, DIMOVODI I POSEBNI PROIZVODI” tehničkom napretku potrebno je izmijeniti Prilog 3. toj Odluci.

               (3)

               Odluku stoga treba na odgovarajući način izmijeniti,

         DONIJELA JE OVU ODLUKU:
   Članak 1.
   Prilog 3. Odluci 95/467/EZ mijenja se u skladu s Prilogom ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 8. studenoga 2010.

            Za Komisiju

         Antonio TAJANI

            Potpredsjednik

      (1)  SL L 40, 11.2.1989., str. 12.

      (2)  SL L 268, 10.11.1995., str. 29.
   PRILOG
   U Prilogu 3. Odluci 95/467/EZ u tablici koja se odnosi na obitelj proizvoda „DIMNJACI, DIMOVODI I POSEBNI PROIZVODI” dodaje se sljedeći unos:

                  Proizvod(i)

                  Namijenjena uporaba(-e)

                  Razina(-e) ili razred(i)
                  (Reakcija na vatru)

                  Sustav(i) potvrđivanja sukladnosti

                  „montažni dimnjaci (elementi etažne visine), dimovodne cijevi (elementi ili blokovi), višeslojni dimnjaci (elementi ili blokovi), jednoslojni dimnjački blokovi, sustavi samostojećih i ugrađenih dimnjaka, izlazni nastavci dimnjaka

                  Za uporabe koje podliježu propisima o reakciji na vatru

                  (A1, A2, B, C) (1)

                  1

                  (A1, A2, B, C) (2), D, E

                  3

                  (A1 do E) (3), F

                  4

                  Sustav 1.: Vidjeti Direktivu 89/106/EEZ, Prilog III. odjeljak 2. točka i., bez ispitivanja metodom slučajnog uzorka.
                  Sustav 3.: Vidjeti Direktivu 89/106/EEZ, Prilog III. odjeljak 2. točka ii., druga mogućnost.
                  Sustav 4.: Vidjeti Direktivu 89/106/EEZ, Prilog III. odjeljak 2. točka ii., treća mogućnost.

      (1)  Proizvodi ili materijali za koje jasno prepoznatljiva faza proizvodnog procesa dovodi do poboljšanja klasifikacije prema reakciji na vatru (primjerice, dodavanje usporivača vatre ili ograničenje organskog materijala).

      (2)  Proizvodi ili materijali koji nisu obuhvaćeni napomenom (*).

      (3)  Proizvodi ili materijali čija se reakcija na vatru ne treba ispitivati (primjerice proizvodi ili materijali razreda A1 u skladu s Odlukom Komisije 96/603/EZ, SL L 267, 19.10.1996., str. 23.).”


title: 2006/972/EZ: Odluka Vijeća od 19. prosinca 2006. o posebnom programu „Ideje” kojim se primjenjuje Sedmi okvirni program Europske zajednice za istraživanja, tehnološki razvoj i demonstracijske aktivnosti (2007. – 2013.)  Tekst značajan za EGP

text:
               13/Sv. 039

               HR

               Službeni list Europske unije

               137

         32006D0972

               L 400/243

               SLUŽBENI LIST EUROPSKE UNIJE

               19.12.2006.

      ODLUKA VIJEĆA

   od 19. prosinca 2006.
   o posebnom programu „Ideje” kojim se primjenjuje Sedmi okvirni program Europske zajednice za istraživanja, tehnološki razvoj i demonstracijske aktivnosti (2007. – 2013.)
   (Tekst značajan za EGP)
   (2006/972/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 166. stavak 4.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   uzimajući u obzir mišljenje Europskoga gospodarskog i socijalnog odbora (2),
   budući da:

               (1)

               U skladu s člankom 166. stavkom 3. Ugovora, Odluka br. 1982/2006/EZ Europskog parlamenta i Vijeća od 18. prosinca 2006. o Sedmom okvirnom programu Europske zajednice za istraživanja, tehnološki razvoj i demonstracijske aktivnosti (2007. – 2013.) (3) (dalje u tekstu „Okvirni program”) treba se provesti putem posebnih programa koji utvrđuju detaljna pravila za njihovu provedbu, određuju njihovo trajanje te predviđaju sredstva koja se smatraju potrebnima.

               (2)

               Okvirni program zasniva se na četirima vrstama aktivnosti: transnacionalnoj suradnji na politički utvrđenim temama („Suradnja”), istraživanjima koja provode istraživači na inicijativu istraživačke zajednice („Ideje”), potpori osposobljavanju i razvoju karijere istraživača („Ljudi”) te potpori istraživačkim kapacitetima („Kapaciteti”). Aktivnosti obuhvaćene temom „Ideje” u pogledu neizravnih djelovanja trebale bi se provoditi putem ovog posebnog programa.

               (3)

               Ovaj posebni program utemeljen je na pristupu „pionirskih istraživačkih projekata”: podupire pionirska istraživanja na poticaj samih istraživača te koja se provode u okviru tema po istraživačevom odabiru. Provodi se na korisniku prihvatljiv i prilagođen način, u duhu otvorenosti imajući u pogledu sve aktere, uključujući i relevantnu znanstvenu praksu.

               (4)

               Prijedlozi za „pionirska istraživanja” procjenjuju se isključivo na temelju kriterija izvrsnosti, koji se utvrđuje stručnim pregledom. Pozornost se treba usmjeriti na interdisciplinarna i multidisciplinarna istraživanja visokog rizika koja provode nove generacije istraživača te već postojeći timovi.

               (5)

               Ovaj posebni program provodi Europsko istraživačko vijeće (ERC), točnije, njegovo nezavisno Znanstveno vijeće koje se sastoji od najboljih znanstvenika, inženjera i stručnjaka, a koji zastupaju europsku istraživačku zajednicu u čitavoj svojoj širini i dubini. Program se provodi u skladu s načelima znanstvene izvrsnosti, samostalnosti, učinkovitosti, transparentnosti i odgovornosti, uz potporu troškovno učinkovitog provedbenog tijela uspostavljenoga kao Izvršna agencija u skladu s Uredbom vijeća (EZ) br. 58/2003 od 19. prosinca 2002. o statutu izvršnih agencija ovlaštenih za provedbu određenih zadataka pri upravljanju programima Zajednice (4).

               (6)

               Komisija je odgovorna za provedbu ovoga posebnog programa i treba nastupiti kao jamac potpune samostalnosti i integriteta Europskog istraživačkog vijeća te učinkovitosti njegovog djelovanja.

               (7)

               Kako bi zajamčila nezavisnost Europskog istraživačkog vijeća, Komisija treba osigurati poštovanje stajališta Znanstvenog vijeća u vezi sa znanstvenim smjernicama i aspektima provedbe programa te da posebno provedbeno tijelo dosljedno, učinkovito i s potrebnom fleksibilnošću slijedi ciljeve i zahtjeve utvrđene ovim posebnim programom.

               (8)

               Kako bi zajamčila integritet Europskog istraživačkog vijeća, Komisija treba nadzirati usklađenost provedbe ovog posebnog programa s određenim ciljevima.

               (9)

               Na ovaj bi se posebni program trebala primjenjivati pravila Okvirnog programa za sudjelovanje poduzeća, istraživačkih centara i sveučilišta te za širenje rezultata istraživanja iz Okvirnoga programa (dalje u tekstu „pravila za sudjelovanje i širenje”).

               (10)

               Okvirni program treba nadopunjavati djelovanja država članica i ostala djelovanja Zajednice koja su potrebna u sveukupnim strateškim naporima za provedbu Lisabonske strategije, zajedno s onima koja se tiču osobito: strukturnih fondova, poljoprivrede, obrazovanja, osposobljavanja, kulture, konkurentnosti i inovacije, industrije, zdravlja, zaštite potrošača, zapošljavanja, energetike, prometa i okoliša.

               (11)

               Provedba Okvirnog programa može dovesti do nastanka dopunskih programa koji uključuju sudjelovanje samo određenih država članica, sudjelovanje Zajednice u programima koje poduzima više država članica ili osnivanje zajedničkih poduzeća ili drugih aranžmana u smislu članaka 168., 169. i 171. Ugovora.

               (12)

               Zajednica je sukladno članku 170. Ugovora sklopila niz međunarodnih sporazuma u području istraživanja te bi trebalo izvršiti napore kako bi se osnažila međunarodna suradnja u području istraživanja radi daljnjeg integriranja Zajednice u svjetsku istraživačku zajednicu. Stoga bi ovaj posebni program trebao biti otvoren sudjelovanju država koje su sklopile sporazume u tu svrhu, a na razini projekta i na temelju zajedničke dobrobiti on bi trebao biti otvoren sudjelovanju subjekata iz trećih zemalja i međunarodnih organizacija za znanstvenu suradnju.

               (13)

               Istraživačke aktivnosti koje se provode u okviru ovog programa trebale bi poštovati temeljna etička načela, uključujući načela izražena u Povelji Europske unije o temeljnim pravima.

               (14)

               Trebalo bi osigurati dobro financijsko upravljanje Okvirnim programom i njegovu provedbu na najučinkovitiji mogući način usmjeren korisniku, istodobno osiguravajući pravnu sigurnost i dostupnost programa za sve sudionike, u skladu s Uredbom Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (5) i Uredbom Komisije (EZ, Euratom) 2342/2002 (6) o utvrđivanju detaljnih pravila za provedbu te Financijske uredbe i svih budućih izmjena.

               (15)

               Trebalo bi poduzeti odgovarajuće mjere – razmjerne financijskim interesima Europskih zajednica – kako bi se pratila učinkovitost odobrene financijske potpore i upotrebe tih sredstava radi sprečavanja nepravilnosti i prevare te bi trebalo poduzeti potrebne korake kako bi se nadoknadila izgubljena, krivo isplaćena ili nepravilno korištena sredstva u skladu s Uredbom Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica (7), Uredbom Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija radi zaštite financijskih interesa Europskih zajednica od prijevara i ostalih nepravilnosti (8) te Uredbom (EZ) br. 1073/1999 Europskog parlamenta i Vijeća od 25. svibnja 1999. o istragama koje provodi Europski ured za borbu protiv prijevara (OLAF) (9).

               (16)

               Budući da su mjere potrebne za provedbu ove Odluke u bitnome mjere upravljanja, trebalo bi ih, stoga, donijeti prema upravljačkom postupku predviđenom u člancima 3. i 4. Odluke Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (10). S druge strane, istraživanja koja uključuju upotrebu ljudskih embrija i matičnih stanica iz ljudskog embrija otvaraju specifična etička pitanja, kao što je opisano u članku 3. ove Odluke. Stoga bi trebalo donijeti mjere za financiranje takvih projekata po regulatornom postupku predviđenom u članku 5. Odluke 1999/468/EZ.

               (17)

               Provedba aktivnosti i upravljanje aktivnostima neprekidno će se pregledavati i ocjenjivati kako bi se procijenila njihova postignuća i kako bi se na osnovu iskustva prilagodili i poboljšali postupci. U okviru ocjenjivanja u međurazdobljima Sedmog okvirnog programa, provodi se neovisni pregled struktura i mehanizama ERC-a s obzirom na mjerila znanstvene izvrsnosti, samostalnosti, učinkovitosti i transparentnosti i uz potpunu uključenost Znanstvenog vijeća. Pregled može ukazati na potrebu za daljnjim poboljšanjima koja nalažu odgovarajuće izmjene.

               (18)

               Posebni program „Ideje” bi trebao imati svoju vlastitu proračunsku liniju u sklopu općeg proračuna Europskih zajednica.

               (19)

               Ovaj posebni program važan je zato što uključuje sva prioritetna sredstva za postizanje izvrsnosti, pojednostavljenog upravljanja i europske dodatne vrijednosti u „pionirskom istraživanju”, kojeg podupiru istraživanja Zajednice, uz već postojeća nastojanja na nacionalnoj razini.

               (20)

               Ovaj posebni program usklađen je s preporukama izvješća ERCEG-a (11) koje je utvrdilo Europsko vijeće u Kopenhagenu (studeni 2002.) i koje su ponovljene na kasnijem zasjedanju Vijeća (studeni 2003., 11. ožujka 2004., 25. i 26. ožujka 2004., 26. studenoga 2004.) te potvrđene od strane Europskog parlamenta (12). Navedeni program je u skladu s Lisabonskom strategijom i Europskim vijećem iz Barcelone koje je postavilo za cilj podizanje europskih istraživanja na 3 % BDP-a.

               (21)

               U provedbi ovog programa posebnu bi pozornost trebalo posvetiti integraciji načela jednakosti spolova kao i, među ostalim, radnim uvjetima, transparentnosti procesa zapošljavanja i razvoju karijere istraživača koji se zapošljavaju na projektima i programima financiranima u okviru djelovanja iz ovog programa, a za koje Preporuka Komisije od 11. ožujka 2005. o Europskoj povelji za istraživače i Kodeksu ponašanja pri zapošljavanju istraživača (13) nudi referentni okvir, istodobno uvažavajući njegovu dobrovoljnu prirodu,

         DONIJELO JE OVU ODLUKU:
   Članak 1.
   1.   Ovim se donosi posebni program „Ideje” za aktivnosti Zajednice u području „pionirskog istraživanja”, dalje u tekstu „posebni program”, za razdoblje od 1. siječnja 2007. do 31. prosinca 2013.
   2.   Posebni program temelji se na potpori „istraživanja na poticaj istraživača”, koja u svim područjima provode pojedinačni nacionalni ili transnacionalni timovi u konkurenciji na europskoj razini. Detaljni ciljevi i osnovne odrednice tih aktivnosti navedeni su u Prilogu I.
   Članak 2.
   U skladu s Prilogom II. Okvirnom programu, iznos koji se smatra potrebnim za izvršenje posebnog programa jest 7 510 milijuna eura, od čega je manje od 5 % namijenjeno za administrativne izdatke Komisije (14).
   Članak 3.
   1.   Sve istraživačke aktivnosti koje se provode u okviru posebnog programa provode se u skladu s temeljnim etičkim načelima.
   2.   U okviru ovog Okvirnog programa ne financiraju se sljedeća područja istraživanja:

               —

               istraživačke aktivnosti čiji je cilj kloniranje ljudi u reproduktivne svrhe,

               —

               istraživačke aktivnosti čiji je cilj mijenjanje genetskog naslijeđa ljudi, a zbog kojih bi takve promjene mogle postati nasljedne (15),

               —

               istraživačke aktivnosti čiji je cilj stvaranje ljudskih embrija isključivo radi istraživanja ili radi stvaranja matičnih stanica, uključujući prijenos jezgre somatskih stanica.

         3.   Može se financirati istraživanje ljudskih matičnih stanica odraslih osoba i embrija, ovisno o sadržaju znanstvenog prijedloga i pravnog okvira države ili država članica u kojima se istraživanje provodi.
   Svaki zahtjev za financiranjem istraživanja koja se provode na ljudskim embrionalnim matičnim stanicama mora, prema potrebi, uključivati pojedinosti povezane s izdavanjem dozvole i nadzornim mjerama koje će poduzeti nadležna tijela država članica, kao i pojedinosti etičkog ili etičkih odobrenja koja se prilažu takvom zahtjevu.
   U pogledu uzimanja ljudskih embrionalnih matičnih stanica, na institucije, organizacije i istraživače primjenjuju se stroga pravila izdavanja dozvola i nadzora u skladu s pravnim okvirom predmetne države ili država članica.
   4.   Područja istraživanja navedena u stavku 2. u drugoj će se fazi ovog programa (2010. - 2013.) pregledati uzimajući u obzir najnovija znanstvena dostignuća.
   Članak 4.
   1.   Komisija je odgovorna za provedbu posebnoga programa.
   2.   Komisija osniva Europsko istraživačko vijeće (ERC) kao sredstvo za provedbu posebnog programa.
   3.   Europsko istraživačko vijeće sastoji se od neovisnog Znanstvenog vijeća kojemu pomaže posebno provedbeno tijelo, kako je opisano u Prilogu I. ERC-u djeluje u skladu s načelima znanstvene izvrsnosti, samostalnosti, učinkovitosti, transparentnosti i odgovornosti.
   4.   Komisija postupa kao jamac potpune samostalnosti i integriteta ERC-a. Komisija osigurava pravilno izvođenje povjerenih mu zadaća i podnosi godišnja izvješća o radu i postizanju ciljeva ERC-a Europskom parlamentu i Vijeću.
   Članak 5.
   1.   Znanstveno vijeće sastoji se od najboljih znanstvenika, inženjera i stručnjaka, iz raznolikih istraživačkih područja, a koji djeluju u svoje vlastito ime, neovisno o bilo kakvom vanjskom utjecaju.
   Članove Znanstvenog vijeća imenuje Komisija u skladu s neovisnim i transparentnim postupkom imenovanja dogovorenim sa Znanstvenim vijećem, a koji uključuje savjetovanje sa znanstvenom zajednicom i izvještavanje Europskom parlamentu i Vijeću (16).
   Imenuju se na razdoblje od četiri godine, uz mogućnost jednog produljenja mandata, na temelju sustava rotacije koji osigurava kontinuitet rada Znanstvenog vijeća.
   2.   Znanstveno vijeće djeluje u skladu s mandatom predviđenim u Prilogu I.
   3.   Znanstveno vijeće utvrđuje:

               (a)

               cjelovitu strategiju Europskog istraživačkog vijeća;

               (b)

               program rada za provedbu posebnog programa, donesenog u skladu s člankom 6., stavkom 1.;

               (c)

               metode i postupke za stručni pregled i ocjenu prijedloga na temelju kojih će se donijeti prijedlozi za financiranje;

               (d)

               svoje stajalište o svim pitanjima koja sa znanstvenog pogleda mogu poboljšati dostignuća i utjecaj posebnog programa te kvalitetu provedenih istraživanja;

               (e)

               kodeks ponašanja koji se, inter alia, odnosi na sprečavanje sukoba interesa.

         4.   Znanstveno vijeće djeluje isključivo u interesu postizanja znanstvenih, tehnoloških i akademskih ciljeva posebnog programa, u skladu s načelima iz članka 4. stavka 3.
   Članak 6.
   1.   Komisija izrađuje program rada za provedbu ovog posebnog programa u kojemu se detaljno navode ciljevi te znanstveni i tehnološki prioriteti navedeni u Prilogu I., sheme financiranja koje će se koristiti za područja za koja se raspisuju pozivi na podnošenje prijedloga te vremenski raspored za provedbu.
   2.   Program rada u obzir uzima situaciju u području znanosti i tehnologije u Europi i predviđa njegov razvoj. Program rada ažurira se prema potrebi.
   3.   U programu rada određuju se kriteriji na temelju kojih se provodi ocjenjivanje prijedloga u okviru shema financiranja te odabir projekata. Za pojedinačne projekte koristi se samo mjerilo izvrsnosti. Za usklađivanje i potporu aktivnostima koriste se kriteriji koji su povezani s projektima.
   4.   U programu rada mogu se odrediti:

               (a)

               organizacije koje primaju doprinose u obliku članarine;

               (b)

               mjere potpore za aktivnosti određenih pravnih osoba.

         5.   Komisija osigurava provedbu posebnog programa u skladu s načelima utvrđenima u članku 4. stavku 3., kao i s cjelovitom strategijom iz članka 5. stavka 3. točke (a) i programom rada iz članka 5. stavka 3. točke (b), te metodama i stavovima Znanstvenog vijeća određenima u članku 5. stavku 3. točki (c) i članku 5. stavku 3. točki (d). Komisija osigurava dosljednost, učinkovitost i fleksibilnost provedbenih struktura u ispunjavanju ciljeva i zahtjeva ovog posebnog programa.
   6.   Komisija u vezi sa zadacima iz članka 5. stavka 3. ne uzima u obzir stajalište Znanstvenog vijeća samo onda kada smatra da odredbe ovog posebnog programa nisu bile poštivane. U tom slučaju, Komisija donosi i prikladno potiče mjere za održavanje kontinuiteta provedbe posebnog programa i postizanje ciljeva.
   7.   U skladu sa savjetodavnim postupkom iz članka 8. stavka 2. donosi se programu rada iz članka 6. stavka 1.
   8.   Program rada donosi se u skladu s pravilima postupka upravljanja kada se Znanstveno vijeće razilazi u mišljenju, sukladno s člankom 6. stavkom 6.
   9.   Regulatorni postupak utvrđen u članku 8. stavku 4. primjenjuje se za donošenje aktivnosti u području istraživanja i tehnološkoga razvoja za ljudske embrije i matične stanice ljudskih embrija.
   Članak 7.
   1.   Na ovaj se posebni program primjenjuju pravila za sudjelovanje i širenje.
   2.   Posebni program provodi se prema shemama financiranja utvrđenima u Prilogu III. Okvirnom programu.
   Članak 8.
   1.   Komisiji pomaže Odbor.
   2.   Prilikom upućivanja na ovaj stavak primjenjuju se članci 3. i 7. Odluke 1999/468/EZ.
   3.   Prilikom upućivanja na ovaj stavak primjenjuju se članci 4. i 7. Odluke 1999/468/EZ.
   Razdoblje predviđeno u članku 4. stavku 3. Odluke 1999/468/EZ određuje se na dva mjeseca.
   4.   Prilikom upućivanja na ovaj stavak primjenjuju se članci 5. i 7. Odluke 1999/468/EZ.
   Razdoblje predviđeno u članku 5. stavku 6. Odluke 1999/468/EZ određuje se na dva mjeseca.
   5.   Komisija redovito obavješćuje Odbor o ukupnom napretku u provedbi posebnog programa te mu pruža pravodobne informacije o svim aktivnostima u području istraživanja i tehnološkog napretka koje se predlažu ili financiraju u okviru ovog programa na način opisan u Prilogu II.
   6.   Odbor donosi svoj poslovnik.
   Članak 9.
   Komisija osigurava neovisno praćenje, procjenu i preispitivanje predviđene u članku 7. i odjeljku II. (Ideje) Priloga I. Okvirnome programu koji se provode u vezi s aktivnostima koje se obavljaju u područjima obuhvaćenima posebnim programom.
   Članak 10.
   Ova Odluka stupa na snagu trećeg dana od dana objave u Službenom listu Europske unije.
   Članak 11.
   Ova je Odluka upućena državama članicama.

      Sastavljeno u Bruxellesu 19. prosinca 2006.

            Za Vijeće

            Predsjednik

         J. KORKEAOJA

      (1)  Mišljenje od 30. studenoga 2006. (još nije objavljeno u Službenom listu).

      (2)  SL C 185, 8.8.2006., str. 10.

      (3)  SL L 412, 30.12.2006., str. 1.

      (4)  SL L 11, 16.1.2003., str. 1.

      (5)  SL L 248, 16.9.2002., str. 1.

      (6)  SL L 357, 31.12.2002., str. 1. Uredba kako je zadnje izmijenjena Uredbom (EZ, Euratom) br. 1248/2006 (SL L 227, 19.8.2006., str. 3.).

      (7)  SL L 312, 23.12.1995., str. 1.

      (8)  SL L 292, 15.11.1996., str. 2.

      (9)  SL L 136, 31.5.1999., str. 1.

      (10)  SL L 184, 17.7.1999., str. 23. Odluka kako je izmijenjena Odlukom 2006/512/EZ (SL L 200, 22.7.2006., str. 11.).

      (11)  ERCEG — Stručni odbor Europskog istraživačkog vijeća; ERCEG je osnovan na inicijativu danskog ministra za znanost, tehnologiju i inovacije za vrijeme danskog predsjedanja EU-om u prosincu 2003.

      (12)  Izvještaj o smjernicama za buduću politiku Europske unije na području znanosti i tehnologije za potporu istraživanja, A6-0046/2005, 28.2.2005.

      (13)  SL L 75, 22.3.2005., str. 67.

      (14)  Uključujući administrativne troškove Europskog istraživačkog vijeća.

      (15)  Istraživanja povezana s liječenjem raka gonada mogu se financirati.

      (16)  Znanstveno vijeće nije uključeno u postupak izbora članova osnivača Znanstvenog vijeća.
   PRILOG I.
   ZNANSTVENI CILJEVI I OPĆE ODREDNICE AKTIVNOSTI
   „Pionirska istraživanja”, koja su u neposrednom interesu istraživača i u okviru aktivnosti koje spadaju pod „osnovna istraživanja”, ključni su pokretač stvaranja bogatstva i društvenog napretka jer otvaraju nove mogućnosti za znanstveni i tehnološki napredak te služe stvaranju novog znanja koje vodi do budućih primjena i tržišta.
   Usprkos mnogim postignućima i visokoj razini kapaciteta u velikom broju područja, Europa ne koristi u najvećoj mogućoj mjeri svoj istraživački potencijal i izvore i žurno su joj potrebne veće sposobnosti stvaranja znanja i pretvaranje tog znanja u gospodarske i društvene vrijednosti i rast.

      Ciljevi

   Cilj posebnog programa „Ideje” je povećati dinamičnost, kreativnost i izvrsnost europskih istraživanja te povećati privlačnost Europe za najbolje istraživače iz europskih država i trećih zemalja, kao i ulaganja u industrijsko istraživanje, stvaranjem konkurentne europske strukture financiranja (kao dodatak, a ne kao zamjena za nacionalno financiranje) za „pionirska istraživanja” koja provode zasebni timovi.
   U okviru ovog posebnog programa, Komisija za njegovu provedbu osniva Europsko istraživačko vijeće (ERC) koje se sastoji od neovisnog Znanstvenog vijeća s elastičnom i troškovno učinkovitom posebnom provedbenom strukturom. Europsko istraživačko vijeće djeluje u skladu s načelima znanstvene izvrsnosti, samostalnosti, učinkovitosti i transparentnosti te u području „pionirskog istraživanja” podupire istraživačke projekte usmjerene prema istraživačima u svim područjima, a koje provode pojedinačni timovi koji se natječu na europskoj razini.
   Promicanjem „pionirskog istraživanja” u cijeloj EU, posebni program ima za cilj europskom istraživanju osigurati vodeću ulogu i tako otvoriti put novim i često neočekivanim znanstvenim i tehnološkim otkrićima i novim istraživačkim područjima. Potaknut će se protok ideja i omogućiti bolja upotreba europskih istraživačkih sredstava te će se promicati inovacije težeći uspostavi dinamičnog društva znanja, u svrhu postizanja dugotrajne konkurentnosti europskog gospodarstava i sveopćeg blagostanja.

      Provedba programa

   Komisija će, na početku provedbe posebnoga programa, osnovati dva ključna strukturna elementa ERC-a – neovisno Znanstveno vijeće i posebnu provedbenu strukturu.
   Administrativni troškovi i troškovi osoblja za ERC koji se odnose na Znanstveno vijeće i posebnu provedbenu strukturu bit će sukladni s troškovno učinkovitim upravljanjem; administrativni izdaci ograničit će se na najmanju moguću mjeru, u skladu s osiguravanjem sredstava potrebnih za provedbu visoke kvalitete kako bi se u najvećoj mogućoj mjeri povećalo financiranje za pionirska istraživanja (1).

      Znanstveno vijeće

   Zadaće Znanstvenoga vijeća, iz članka 5., su:

               1.

               Znanstvena strategija:

                           —

                           utvrditi sveobuhvatnu znanstvenu strategiju za programe u svjetlu znanstvenih mogućnosti i europskih znanstvenih potreba,

                           —

                           u skladu sa znanstvenom strategijom, treba osigurati trajnu uspostavu programa rada i uvođenje potrebnih izmjena, uključujući pozive za odabir prijedloga i kriterija te, prema potrebi, definiranje posebnih tema istraživanja ili ciljnih skupina (npr. mladi/skupine u nastajanju).

               2.

               Znanstveno upravljanje, nadzor i kontrola kvalitete provedbe programa:

                           —

                           prema potrebi, iz znanstvene perspektive, pod nadzor Znanstvenog vijeća stavljena su: utvrđena stajališta o provođenju i upravljanju poziva na podnošenje projektnih prijedloga, kriteriji za ocjenjivanje, postupak stručnog ocjenjivanja (uključujući izbor stručnjaka i metoda za stručno ocjenjivanje) te samo ocjenjivanje prijedloga na temelju kojeg se odlučuje o financiranju prijedloga; kao i druga pitanja koja utječu na dostignuća i učinke posebnoga programa te kvalitetu provedenog istraživanja,

                           —

                           nadzor kvalitete djelovanja i ocjena provedbe programa i postignuća te utvrđivanje preporuka za korektivne ili buduće aktivnosti.

               3.

               Priopćavanje i širenje:

                           —

                           osigurati komunikaciju sa znanstvenom zajednicom i ključnim dionicima u vezi s aktivnostima, napretkom programa i odlukama ERC-a,

                           —

                           redovito izvještavati Komisiju o aktivnostima ERC-a.

         Znanstveno vijeće imat će pune ovlasti pri odlučivanju o vrsti istraživanja koje će se financirati i nastupat će kao jamac kvalitete aktivnosti iz znanstvene perspektive.
   Znanstveno vijeće neovisno izabire glavnog tajnika koji djeluje na temelju svojih ovlasti. Glavni tajnik, između ostalog, pomaže Znanstvenom vijeću u osiguravanju njegove učinkovite veze s Komisijom i posebnim provedbenim tijelom te u nadzoru učinkovite provedbe njegove strategije i stajališta od strane posebnog provedbenog tijela.
   Administrativna pomoć može se pružiti predsjedniku i potpredsjedniku Znanstvenog vijeća.

      Posebna provedbena struktura

   Posebna provedbena struktura bit će odgovorna za sve aspekte primjene i provedbe programa, kako je predviđeno godišnjim programom rada. Posebno će provoditi postupak stručnog ocjenjivanja i odabira u skladu s načelima koja je utvrdilo Znanstveno vijeće te će osigurati financijsko i znanstveno upravljanje bespovratnim sredstvima. Posebna provedbena struktura obavješćivat će Znanstveno vijeće o svojim aktivnostima.
   Upravljanje ERC-om provodit će osoblje zaposleno u tu svrhu, uključujući dužnosnike institucija EU-a i obuhvaćat će samo stvarne administrativne potrebe kako bi se osigurali stabilnost i kontinuitet potrebni za učinkovitu upravu.

      Uloga Komisije

   Komisija će nastupiti kao jamac potpune samostalnosti i integriteta ERC-a. Ona će osigurati da ERC djeluje u skladu s načelima znanstvene izvrsnosti, samostalnosti, učinkovitosti i transparentnosti te da točno poštuje strategiju i metodologiju provedbe koju je utvrdilo Znanstveno vijeće. Komisija će posebno:

               —

               osigurati osnivanje posebne provedbene strukture i delegirati zadaće i odgovornosti,

               —

               imenovati ravnatelja i stručno osoblje za posebnu provedbenu strukturu, uzimajući u obzir stajališta Znanstvenog vijeća,

               —

               usvojiti radni program i stajališta vezano uz provedbenu metodologiju, na način na koji je to odredilo Znanstveno vijeće,

               —

               osigurati da se prijedlozi prihvate, a projekti financiraju samo na temelju njihovog poretka utvrđenog stručnim pregledom; svaku izmjenu u poretku mora izričito potvrditi Znanstveno vijeće,

               —

               redovno obavješćivati programski odbor o provedbi programa,

               —

               izrađivati, u suradnji sa Znanstveni vijećem, godišnje izvješće o radu ERC-a i postizanju ciljeva i podnijeti ga Europskom parlamentu i Vijeću.

      Aktivnosti

   Ovaj program podupire vrhunska „pionirska istraživanja”. Pojam „pionirska istraživanja” odražava novo poimanje osnovnoga istraživanja. S jedne strane, taj pojam znači da su osnovna istraživanja u znanosti i tehnologiji od ključnoga značaja za gospodarski i socijalni boljitak, a s druge da su istraživanja na i iznad granice trenutačnog poimanja istinski rizična, da napreduju na novim i izrazito izazovnim istraživačkim područjima, bez jasno odvojenih znanstvenih disciplina.
   Program će podržavati pojedinačne projekte koji se mogu provoditi na bilo kojem području osnovnih znanstvenih i tehnoloških istraživanja u okviru istraživačkih djelatnosti Zajednice unutar ovog Okvirnoga programa, uključujući inženjering, društveno-gospodarske znanosti i društvene znanosti. Ako je potrebno, u obzir se mogu uzeti posebne istraživačke teme ili ciljane skupine (npr. nove generacije istraživača/timovi u nastajanju) sukladno ciljevima programa i potrebama učinkovite provedbe. Posebna će se pozornost posvetiti novonastalim i brzorastućim područjima na samim granicama znanja te na dodirnom mjestu nekoliko disciplina.
   Primjenjivat će se istraživanja na poticaj samih istraživača te koja se provode u okviru tema po istraživačevom odabiru. Prijedlozi će se ocjenjivati samo prema kriteriju izvrsnosti koja se utvrđuje putem recenzije, uzimajući u obzir izvrsnost novih skupina, nove generacije istraživača kao i postojeće timove te posebnu pozornost obraćajući prijedlozima koji su izrazito pionirski i uključuju odgovarajuće značajne znanstvene rizike.
   Program podupire projekte koje provode pojedinačni timovi, koji mogu biti nacionalni ili transnacionalni. Pojedinačni tim sastoji se od glavnog istraživača i, ako je potrebno, drugih članova tima (2).

      Provjera

   Provedba aktivnosti i upravljanje aktivnostima neprekidno će se pregledavati i ocjenjivati kako bi se procijenila njihova postignuća i kako bi se na osnovu iskustva prilagodili i poboljšali postupci. U okviru ocjenjivanja u međurazdobljima iz članka 7. stavka 2. provodit će se neovisni pregled struktura i mehanizama ERC-a s obzirom na mjerila znanstvene izvrsnosti, samostalnosti, učinkovitosti i transparentnosti i uz potpunu uključenost Znanstvenog vijeća. To će uključivati postupak i mjerila za odabir članova Znanstvenog vijeća. Pregled će se posebno usredotočiti na prednosti i nedostatke strukture koja se temelji na izvršnoj agenciji i strukture koja se temelji na članku 171. Ugovora. Na osnovu pregleda, te je strukture i mehanizme potrebno prilagoditi na odgovarajući način. Komisija će osigurati da je sav potreban pripremni rad, uključujući sve zakonske prijedloge koje smatra potrebnima, izvršen i predstavljen Europskom parlamentu i Vijeću, kako je propisano Ugovorom, kako bi se što prije prešlo na potrebnu izmijenjenu strukturu. U tu će svrhu Okvirni program biti prilagođen ili nadopunjen u skladu s postupkom suodlučivanja iz članka 166. stavka 2. Ugovora. Izvješće o napretku iz članka 7. stavka 2. Okvirnog programa, koje prethodi ocjenjivanju u međurazdoblju, sadržavat će početne nalaze o radu ERC-a.

      Etički aspekti

   Tijekom provedbe ovog posebnog programa, te u istraživačkim aktivnostima koje proizlaze iz njega, moraju se poštivati temeljna etička načela. Ona, među ostalim, uključuju načela izražena u Povelji Europske unije o temeljnim pravima, uključujući sljedeće: zaštitu ljudskog dostojanstva i ljudskog života, zaštitu osobnih podataka i privatnosti, kao i životinja i okoliša u skladu s pravom Zajednice i posljednjim inačicama relevantnih međunarodnih konvencija, smjernica i pravila ponašanja, npr. Helsinške deklaracije, Konvencije Vijeća Europe o ljudskim pravima i biomedicini, potpisane u Oviedu 4. travnja 1997. i njezinih dodatnih protokola, Konvencije UN-a o pravima djeteta, Opće deklaracije o ljudskom genomu i ljudskim pravima koju je donio Unesco, Konvencije UN-a o biološkom i toksičnom oružju (BTWC), Međunarodnog ugovora o biljnim genetskim resursima za hranu i poljoprivredu i relevantnih rezolucija Svjetske zdravstvene organizacije (WHO).
   U obzir će se također uzeti mišljenja Europske skupine savjetnika o etičkim posljedicama biotehnologije (od 1991. do 1997. godine) te mišljenja Europske skupine za etiku u znanosti i novim tehnologijama (od 1998. godine).
   U skladu s načelom supsidijarnosti i raznolikosti pristupa koji postoje u Europi, sudionici u istraživačkim projektima moraju se ponašati u skladu sa zakonima, propisima i etičkim pravilima na snazi u zemljama u kojima će se istraživanja provoditi. U svakom slučaju, primjenjuju se nacionalni propisi te se istraživanja koja su zabranjena u bilo kojoj državi članici ili nekoj drugoj zemlji neće podržati financiranjem Zajednice koje će se provoditi u toj državi članici ili drugoj zemlji.
   Oni koji provode istraživačke projekte prema potrebi moraju zatražiti odobrenje od nadležnih nacionalnih ili lokalnih etičkih odbora prije početka aktivnosti u području ITR-a. Komisija će također sustavno provoditi etičke provjere prijedloga koji se bave etički osjetljivim pitanjima ili u slučaju da etički aspekti nisu adekvatno razmotreni. U specifičnim se slučajevima etička provjera može izvršiti tijekom provedbe projekta.
   Neće se odobriti financiranje istraživačkih aktivnosti koje su zabranjene u svim državama članicama.
   Protokol o zaštiti i dobrobiti životinja priložen Ugovoru zahtijeva od Zajednice da posveti punu pozornost zahtjevima dobrobiti životinja prilikom stvaranja i provedbe politika Zajednice, uključujući istraživanja. Direktivom Vijeća 86/609/EEZ od 24. studenoga 1986. o usklađivanju zakona i drugih propisa država članica o zaštiti životinja koje se koriste u pokusne i druge znanstvene svrhe (3) zahtijeva se da svi pokusi budu izrađeni tako da se izbjegne stres i nepotrebna bol i mučenje pokusnih životinja, koriste životinje u najmanjem mogućem broju, uključuju životinje s najmanjom razinom neurofiziološke osjetljivosti i prouzrokuje najmanje boli, mučenja, nevolje ili trajnih oštećenja. Mijenjanje genetskog naslijeđa životinja i kloniranje životinja mogu se razmatrati samo ako su ciljevi etički opravdani, a uvjeti takvi da se jamči dobrobit životinja te se uvažavaju načela biološke raznolikosti.
   Tijekom provedbe ovog programa Komisija će redovito pratiti znanstvena postignuća i nacionalne i međunarodne propise tako da se u obzir uzmu svi razvoji događaja.

      (1)  U cilju olakšavanja provedbe programa, za svaki sastanak programskog odbora, kako je definirano u dnevnom redu, Komisija će u skladu s utvrđenim smjernicama naknaditi troškove za jednog predstavnika po državi članici, kao i za jednog stručnjaka/savjetnika po državi članici za one točke dnevnoga reda za koje država članica zahtijeva posebnu stručnost.

      (2)  U skladu s Pravilima sudjelovanja, nije isključeno sudjelovanje više pravnih osoba.

      (3)  SL L 358, 18.12.1986., str. 1. Direktiva kako je zadnje izmijenjena Direktivom 2003/65/EZ Europskog parlamenta i Vijeća (SL L 230, 16.9.2003., str. 32.).
   PRILOG II.
   Informacije koje Komisija mora pružiti u skladu s Člankom 8. stavkom 5.

               1.

               Informacije o aktivnostima koje omogućuju praćenje svakog prijedloga od početka do kraja, a koje osobito obuhvaćaju:

                           —

                           podnesene prijedloge,

                           —

                           rezultate ocjenjivanja za svaki prijedlog,

                           —

                           sporazume o dodjeli sredstava,

                           —

                           zaključene projekte.

               2.

               Informacije o rezultatu svakog poziva na podnošenje prijedloga projekata i o provedbi projekta, a koje osobito obuhvaćaju:

                           —

                           rezultate svakog poziva na podnošenje prijedloga,

                           —

                           rezultat pregovora o sporazumima o dodjeli sredstava,

                           —

                           provedbu projekta, uključujući podatke o plaćanju i rezultate projekata.

               3.

               Informacije o provedbi programa, uključujući relevantne informacije na razini Okvirnog programa, posebnog programa i svake teme.

         Te informacije (posebno one o prijedlozima, njihovom ocjenjivanju i sporazumima o dodjeli sredstava) trebalo bi pružiti u jedinstvenom strukturiranom formatu koji omogućuje elektronsko čitanje i obradu te je dostupan putem sustava informacija i izvješćivanja koji se temelji na informacijskim tehnologijama i omogućuje neposrednu analizu podataka.


title: 2002/592/EZ: Odluka Komisije od 15. srpnja 2002. o izmjeni odluka 95/467/EZ, 96/577/EZ, 96/578/EZ i 98/598/EZ o postupku potvrđivanja sukladnosti građevnih proizvoda u skladu s člankom 20. stavkom 2. Direktive Vijeća 89/106/EEZ u vezi s proizvodima od gipsa, stabilnim sustavima za gašenje požara, sanitarnim uređajima i agregatima (priopćena pod brojem dokumenta C(2002) 2586)  Tekst značajan za EGP

text:
               13/Sv. 61

               HR

               Službeni list Europske unije

               98

         32002D0592

               L 192/57

               SLUŽBENI LIST EUROPSKE UNIJE

         ODLUKA KOMISIJE
   od 15. srpnja 2002.
   o izmjeni odluka 95/467/EZ, 96/577/EZ, 96/578/EZ i 98/598/EZ o postupku potvrđivanja sukladnosti građevnih proizvoda u skladu s člankom 20. stavkom 2. Direktive Vijeća 89/106/EEZ u vezi s proizvodima od gipsa, stabilnim sustavima za gašenje požara, sanitarnim uređajima i agregatima
   (priopćena pod brojem dokumenta C(2002) 2586)
   (Tekst značajan za EGP)
   (2002/592/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući i obzir Direktivu Vijeća 89/106/EEZ od 21. prosinca 1988. o usklađivanju zakona i drugih propisa država članica koji se odnose na građevne proizvode (1), kako je izmijenjena Direktivom 93/68/EEZ (2), a posebno njezin članak 13. stavak 4.,
   budući da:

               (1)

               Komisija je već donijela niz odluka o potvrđivanju sukladnosti građevinskih proizvoda u skladu s člankom 20. stavkom 2. Direktive 89/106/EEZ.

               (2)

               Može se pojaviti potreba za prilagođavanjem ovih odluka tehničkom napretku.

               (3)

               To je slučaj s odlukama Komisije 95/467/EZ (3), 96/577/EZ (4), 96/578/EZ (5) i 98/598/EZ (6).

               (4)

               Mjere predviđene ovom Odlukom u skladu su s mišljenjem Stalnog odbora za graditeljstvo,

         DONIJELA JE OVU ODLUKU:
   Članak 1.
   Odluka 95/467/EZ mijenja se kako slijedi:

               1.

               U Prilogu 3., u Tablici za obitelj proizvoda PROIZVODI OD GIPSA (1/4), „vlaknasti gipsani odljevi,” umeće se nakon „vlaknaste gipsane ploče,”.

               2.

               U Prilogu 3., u Tablici za obitelj proizvoda PROIZVODI OD GIPSA (2/4), „vlaknasti gipsani odljevi,” umeće se nakon „gipsana žbuka,”.

               3.

               U Prilogu 3., u Tablici za obitelj proizvoda PROIZVODI OD GIPSA (4/4), „vlaknasti gipsani odljevi,” umeće se nakon „stropni elementi i obloge”.

         Članak 2.
   Odluka 96/577/EZ mijenja se kako slijedi:

               1.

               U Prilogu I., petoj alineji, nakon „mlaznice/prskalice/ispusti.” umeće se sljedeći tekst: „sklopovi ventila na visokotlačnim spremnicima i njihovi aktuatori, izborni ventili i njihovi aktuatori, mehanički uređaji za isključivanje, savitljivi priključci, manometri i tlačne sklopke, mehaničke uređaji za vaganje i protustrujne zaklopke i nepovratni ventili.”

               2.

               U Prilogu II., u tablici za obitelj proizvoda POŽARNI ALARM/OTKRIVANJE POŽARA, STABILNI SUSTAVI ZA GAŠENJE POŽARA, NADZOR VATRE I DIMA I PROIZVODI ZA SPREČAVANJE EKSPLOZIJA (1/1), na kraju odjeljka o stabilnim sustavima za sprječavanje i gašenje požara, umeće se sljedeći red:

                           Sklopovi mokrih alarmnih ventila
                           Sklopovi suhih alarmnih ventila
                           Sklopovi alarmnih ventila za sustave
                           protiv poplava
                           Višestruki sustav kontrole
                           Sklopovi ventila na visokotlačnim spremnicima i njihovi aktuatori
                           Izborni ventili i njihovi aktuatori
                           Mehanički uređaji za isključivanje
                           Savitljivi priključci
                           Manometri i tlačne sklopke
                           Mehaničke uređaji za vaganje
                           Protustrujne zaklopke i nepovratni ventili

                           Protupožarna zaštita

                           1

         Članak 3.
   Odluka 96/578/EZ mijenja se kako slijedi:

               1.

               U Prilogu III. u tablici za obitelj proizvoda SANITARNI UREĐAJI (1/1), riječ „Sudoperi” briše se iz prvog reda tablice, tako da stavak počinje „Umivaonici i zajedničke praonice; …”.

               2.

               U Prilogu III. u tablici za obitelj proizvoda SANITARNI UREĐAJI (1/1), nakon naslovnog reda umeće se sljedeći red:

                           Sudoperi

                           Priprema hrane, pranje suđa i odvod kućanskih otpadnih voda

                           4  (7)

         Članak 4.
   Odluka 98/598/EZ mijenja se kako slijedi:

               1.

               U Prilogu III. u tablici za obitelj proizvoda AGREGATI ZA UPORABE BEZ VISOKIH SIGURNOSNIH ZAHTJEVA (1/2), alineja u prvom redu „- beton, mort i žbuku”, i alineja u četvrtom redu „- beton, mort i žbuku” se brišu.

               2.

               U Prilogu III. u tablici za obitelj proizvoda AGREGATI ZA UPORABE BEZ VISOKIH SIGURNOSNIH ZAHTJEVA (1/2), umeće se sljedeći red:

                           Agregati i punila za beton, mort i žbuku

                           Za ceste i ostale građevine

                           4

               3.

               U Prilogu III. u tablici za obitelj proizvoda AGREGATI ZA UPORABE S VISOKIM SIGURNOSNIM ZAHTJEVIMA (2/2), alineja u prvom redu „- beton, mort i žbuku”, i alineja u četvrtom redu „- beton, mort i žbuku” se brišu.

               4.

               U Prilogu III. u tablici za obitelj proizvoda AGREGATI ZA UPORABE S VISOKIM SIGURNOSNIM ZAHTJEVIMA (2/2),), umeće se sljedeći red:

                           Agregati i punila za beton, mort i žbuku

                           Za ceste i ostale građevine

                           2 +

         Članak 5.
   Ova je Odluka upućena državama članicama.

      Sastavljeno u Bruxellesu 15. srpnja 2002.

            Za Komisiju

         Erkki LIIKANEN

            Član Komisije

      (1)  SL L 40, 11.2.1989., str. 12.

      (2)  SL L 220, 30.8.1993., str. 1.

      (3)  SL L 268, 10.11.1995., str. 29.

      (4)  SL L 254, 8.10.1996., str. 44.

      (5)  SL L 254, 8.10.1996., str. 49.

      (6)  SL L 287, 24.10.1998., str. 25.

      (7)  Sustav 1: Vidjeti Prilog III. odjeljak 2. točka i. Direktive 89/106/EEZ, bez kontrolnog ispitivanja uzoraka.


title: 2008/627/EZ: Odluka Komisije od 29. srpnja 2008. o prijelaznom razdoblju za revizijske aktivnosti pojedinih revizora i revizorskih subjekata trećih zemalja (priopćena pod brojem dokumenta C(2008) 3942)  Tekst značajan za EGP

text:
               11/Sv. 119

               HR

               Službeni list Europske unije

               4

         32008D0627

               L 202/70

               SLUŽBENI LIST EUROPSKE UNIJE

         ODLUKA KOMISIJE
   od 29. srpnja 2008.
   o prijelaznom razdoblju za revizijske aktivnosti pojedinih revizora i revizorskih subjekata trećih zemalja
   (priopćena pod brojem dokumenta C(2008) 3942)
   (Tekst značajan za EGP)
   (2008/627/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu 2006/43/EZ Europskog parlamenta i Vijeća od 17. svibnja 2006. o zakonskim revizijama godišnjih financijskih izvještaja i konsolidiranih financijskih izvještaja, kojom se mijenjaju direktive Vijeća 78/660/EEZ i 83/349/EEZ i stavlja izvan snage Direktiva Vijeća 84/253/EEZ (1), a posebno njezin članak 46. stavak 2.,
   budući da:

               (1)

               Na temelju članka 45. stavka 1. Direktive 2006/43/EZ od nadležnih tijela država članica zahtijeva se da registriraju revizore i revizorske subjekte trećih zemalja koji provode zakonsku reviziju određenih društava koja su osnovana izvan Zajednice i čije su prenosive vrijednosnice uvrštene u trgovanje na uređenom tržištu Zajednice. Člankom 45. stavkom 3. Direktive 2006/43/EZ od država članica traži se da takvi revizori i revizorski subjekti podliježu sustav nadzora, sustavima osiguranja kvalitete te istražnim i kaznenim postupcima.

               (2)

               Na temelju članka 46. stavka 2. Direktive 2006/43/EZ Komisija mora u suradnji s državama članicama ocijeniti ekvivalentnost sustava nadzora, sustava osiguranja kvalitete te istražnih i kaznenih postupaka trećih zemalja i donijeti odluke. Ako se sustavi priznaju kao ekvivalentni, države članice mogu na temelju uzajamnosti osloboditi revizore i revizorske subjekte trećih zemalja od zahtjeva iz članka 45. Direktive.

               (3)

               Komisija je uz pomoć Europske skupine tijela za nadzor revizora (EGAOB) provela privremenu ocjenu revizijskih propisa u relevantnim trećim zemljama. Međutim, premda ocjene nisu dopustile donošenje konačnih odluka o ekvivalentnosti, osigurale su početno stajalište o stanju revizijskih propisa u predmetnim trećim zemljama. Pojedine treće zemlje imaju uspostavljen sustav javnoga nadzora, premda postojeće informacije o sustavima nisu dostatne za konačnu odluku o ekvivalentnosti. Druge zemlje još nemaju uspostavljen sustav javnoga nadzora nego revizijski regulatorni okvir koji u perspektivi nudi uspostavu takvog sustava nadzora.

               (4)

               S obzirom na potrebu daljnjih ocjena radi donošenja konačnih odluka o ekvivalentnosti koje se odnose na uspostavljene revizijske propise u trećim zemljama, primjereno je da se donese odluka koja osigurava prijelazno razdoblje za revizore i revizorske subjekte iz predmetnih trećih zemalja kako bi se omogućilo ocjenjivanje. Stoga tijekom tog razdoblja države članice ne bi smjele donositi odluke o ekvivalentnosti na nacionalnoj razini.

               (5)

               Budući da je potrebno zaštititi ulagače, tijekom prijelaznog razdoblja revizori i revizorski subjekti iz predmetnih trećih zemalja trebali bi moći obavljati revizijske aktivnosti, premda nisu registrirani u skladu s člankom 45. Direktive 2006/43/EZ, samo ako podastru informacije o sebi, revizijskim standardima i zahtjevima o neovisnosti koji se primjenjuju pri provođenju revizije. U tu svrhu su korisne i informacije o rezultatu pojedinih kontrola osiguranja kvalitete.

               (6)

               U takvim uvjetima revizorima i revizorskim subjektima iz predmetnih trećih zemalja trebao bi se omogućiti nastavak aktivnosti povezanih s revizorskim izvješćima koja se odnose na godišnje financijske izvještaje ili konsolidirane financijske izvještaje za financijske godine koje započinju u razdoblju od 29. lipnja 2008. do 1. srpnja 2010. U skladu s tim, tijekom prijelaznog razdoblja nadležna tijela iz članka 45. Direktive 2006/43/EZ trebala bi imati mogućnost registrirati te revizore i revizorske subjekte. Ova Odluka međutim ne bi smjela utjecati na prava država članica da primjenjuju svoje istražne i kaznene postupke.

               (7)

               Činjenica da revizori i revizorski subjekti trećih zemalja u skladu s ovom Odlukom mogu nastaviti obavljati svoje revizorske aktivnosti za društva iz članka 45. Direktive 2006/43/EZ ne bi trebala sprečavati države članice u postizanju dogovora o suradnji pri pojedinačnim kontrolama osiguranja kvalitete između nadležnih tijela države članice i nadležnih tijela treće zemlje.

               (8)

               Komisija bi trebala pravodobno preispitati provođenje prijelaznih dogovora. Ako predmetne države članice nemaju uspostavljen sustav javnoga nadzora, trebalo bi utvrditi jesu li se nadležna tijela tih zemalja javno obvezala Komisiji da će poštovati kriterije ekvivalentnosti na temelju članaka 29., 30. i 32. Direktive 2006/43/EZ i je li potrebno dodatno prijelazno razdoblje. Na kraju prijelaznog razdoblja Komisija može donijeti odluke o ekvivalentnosti revizijskih propisa predmetnih trećih zemalja. Osim toga, Komisija bi trebala provjeriti jesu li nadležna tijela država članica imala poteškoća pri priznavanju od strane trećih zemalja. Države članice mogu nakon toga u skladu s člankom 46. Direktive 2006/43/EZ na temelju uzajamnosti odlučiti da ne primjenjuju ili mijenjaju zahtjeve iz članka 45. stavaka 1. i 3. Direktive za revizore i revizorske subjekte iz trećih zemalja koji su priznati kao ekvivalentni.

               (9)

               Mjere predviđene ovom Odlukom u skladu su s mišljenjem Regulatornog odbora za reviziju,

         DONIJELA JE OVU ODLUKU:
   Članak 1.
   1.   Države članice ne primjenjuju članak 45. Direktive 2006/43/EZ u pogledu revizorskih izvješća o godišnjim financijskim izvještajima ili konsolidiranim financijskim izvještajima kako je navedeno u članku 45. stavku 1. te Direktive, za financijske godine koje započinju u razdoblju od 29. lipnja 2008. do 1. srpnja 2010., koje izdaju revizori ili revizorski subjekti iz trećih zemalja iz Priloga ovoj Odluci, u slučaju kada predmetni revizor ili revizorski subjekt nadležnim tijelima države članice dostavi:

               (a)

               ime i adresu predmetnog revizora ili revizorskog subjekta te informacije o njegovom pravnom ustroju;

               (b)

               ako revizor ili revizorski subjekt pripada mreži, opis mreže;

               (c)

               revizijske standarde i zahtjeve u vezi s neovisnošću koji su primijenjeni u predmetnoj reviziji;

               (d)

               opis sustava unutarnjeg nadzora kvalitete revizorskog subjekta;

               (e)

               podatke o tome je li i kada je provedena posljednja kontrola osiguranja kvalitete revizora ili revizorskog subjekta i potrebne informacije o rezultatima kontrole. Kada informacije o posljednjoj kontroli osiguranja kvalitete nisu javne i ako ih nadležna tijela predmetne treće zemlje ne mogu izravno osigurati, nadležna tijela država članica te informacije tretiraju kao povjerljive.

         2.   Države članice osiguravaju da javnost bude obaviještena o imenu i adresi predmetnih revizora i revizorskih subjekata iz trećih zemalja iz Priloga ovoj Odluci te o činjenici da te treće zemlje još nisu priznate kao ekvivalentne za potrebe Direktive 2006/43/EZ. U tu svrhu nadležna tijela država članica iz članka 45. Direktive mogu također registrirati revizore i revizorske subjekte iz trećih zemalja iz Priloga.
   3.   Neovisno o stavku 1. države članice mogu primijeniti svoje istražne i kaznene postupke na revizore i revizorske subjekte iz trećih zemalja iz Priloga.
   4.   Stavkom 1. ne dovode se u pitanje dogovori o suradnji o kontrolama osiguranja kvalitete između nadležnih tijela države članice i nadležnih tijela treće zemlje navedene u Prilogu, pod uvjetom da takav dogovor ispunjava sljedeće kriterije:

               (a)

               uključuje provođenje kontrola osiguranja kvalitete na temelju jednakog postupanja;

               (b)

               da je prethodno priopćen Komisiji;

               (c)

               ne prejudicira odluke Komisije iz članka 47. Direktive 2006/43/EZ.

         Članak 2.
   Komisija najkasnije u roku od dvije godine preispituje stanje trećih zemalja iz Priloga. Posebno provjerava jesu li se nadležna upravna tijela tih trećih zemalja iz Priloga za koje Komisija nije donijela odluke o ekvivalentnosti javno obvezale Komisiji da će uspostaviti sustave javnog nadzora i osiguranja kvalitete na temelju sljedećih načela:

               (a)

               sustavi su neovisni o profesiji revizora;

               (b)

               osiguravaju odgovarajući nadzor nad revizijama društva uvrštenih na burzu;

               (c)

               njihovo je djelovanje transparentno i osigurava pouzdane rezultate kontrola osiguranja kvalitete;

               (d)

               učinkovito su poduprti istragama i kaznama.

         Članak 3.
   Ova je Odluka upućena državama članicama.

      Sastavljeno u Bruxellesu 29. srpnja 2008.

            Za Komisiju

         Charlie McCREEVY

            Član Komisije

      (1)  SL L 157, 9.6.2006., str. 87. Direktiva kako je izmijenjena Direktivom 2008/30/EZ (SL L 81, 20.3.2008., str. 53.).
   PRILOG

      POPIS TREĆIH ZEMALJA

               Argentina

               Australija

               Bahami

               Bermudi

               Brazil

               Kanada

               Kajmanski Otoci

               Čile

               Kina

               Hrvatska

               Guernsey, Jersey, Otok Man

               Hong Kong

               Indija

               Indonezija

               Izrael

               Japan

               Kazakstan

               Malezija

               Mauricijus

               Meksiko

               Maroko

               Novi Zeland

               Pakistan

               Rusija

               Singapur

               Južna Afrika

               Južna Koreja

               Švicarska

               Tajvan

               Tajland

               Turska

               Ukrajina

               Ujedinjeni Arapski Emirati

               Sjedinjene Američke Države


title: 93/590/EZ: Odluka Komisije od 5. studenoga 1993. za kupnju antigena slinavke i šapa od strane Zajednice u okviru mjera Zajednice u vezi sa zalihama cjepiva protiv bolesti slinavke i šapa

text:
               03/Sv. 029

               HR

               Službeni list Europske unije

               87

         31993D0590

               L 280/33

               SLUŽBENI LIST EUROPSKE UNIJE

               05.11.1993.

      ODLUKA KOMISIJE

   od 5. studenoga 1993.
   za kupnju antigena slinavke i šapa od strane Zajednice u okviru mjera Zajednice u vezi sa zalihama cjepiva protiv bolesti slinavke i šapa
   (93/590/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir Odluku Vijeća 90/424/EEZ od 26. lipnja 1990. o troškovima u području veterinarstva (1), kako je zadnje izmijenjena Odlukom Komisije 93/439/EEZ (2), a posebno njezin članak 14.,
   uzimajući u obzir Odluku Vijeća 91/666/EEZ od 11. prosinca 1991. o uspostavljanju zaliha cjepiva Zajednice protiv bolesti slinavke i šapa (3), a posebno njezine članke 5. i 7.,
   budući da, u skladu s Odlukom 91/666/EEZ, kupnja antigena dio je mjera Zajednice za uspostavljanje zaliha cjepiva Zajednice protiv bolesti slinavke i šapa;
   budući da je Komisija objavila javni natječaj za dobavu antigena;
   budući da je Komisija proučila dostavljene ponude vodeći računa o sljedećim čimbenicima:

               —

               tehničkim zahtjevima iz Priloga II. Odluci 91/666/EEZ i drugim kriterijima navedenima u članku 5. te Odluke,

               —

               da neke tvrtke nisu u stanju dobaviti cjelokupni broj doza nekih antigena,

               —

               o potrebi da je tvrtka proizvođač potpuno sukladna sa smjernicama za dobru proizvođačku praksu (DPP);

         budući da je kao prvi korak Komisija izabrala Rhône-Mérieux za dobavu pet milijuna doza svakog od podtipova A5, A22, O1 europskoga soja i O1 bliskoistočnog soja; budući da će se tvrtke koje će dobavljati druge sojeve iz Priloga I. Odluci 91/666/EEZ odabrati putem sljedećeg javnog natječaja;
   budući da je potrebno donijeti financijske odredbe da se Komisiji omogući kupnja tih sojeva od Rhône-Mérieuxa;
   budući da je potrebno, u skladu s odredbama članka 7. Odluke 91/666/EEZ propisati pravila za raspodjelu zaliha antigena između banaka antigena iz članka 1. navedene Odluke;
   budući da je primjereno da se svaki soj ravnomjerno razdijeli između dvije banke; budući da sojevi pohranjeni u svakoj banci moraju biti povezani geografski s područjima najvećeg rizika;
   budući da će se u skladu s člankom 40. Odluke Vijeća 90/424/EEZ provoditi kontrole predviđene u člancima 8. i 9. Uredbe Vijeća (EEZ) br. 729/70 od 21. travnja 1970. o financiranju zajedničke poljoprivredne politike (4); budući da je uz to potrebno donijeti neke posebne odredbe;
   budući da su mjere predviđene ovom Odlukom u skladu s mišljenjem Stalnog veterinarskog odbora,
   DONIJELA JE OVU ODLUKU:
   Članak 1.
   1.   Zajednica će kupiti pet milijuna doza svakog od sljedećih sojeva antigena slinavke i šapa:

               —

               A5 europski,

               —

               A22 bliskoistočni,

               —

               O1 bliskoistočni,

               —

               O1 europski,

         do najvećeg troška od 4 065 milijuna ECU.
   2.   Antigen naveden u stavku 1. dobavit će Rhône-Mérieux, Pirbrigt Laboratory, Ash Road, Surrey, Ujedinjena Kraljevina.
   Članak 2.
   1.   Da bi ispunila ciljeve iz članka 1., Komisija će sklopiti ugovor, u ime Europske zajednice s Rhône-Mérieux.
   2.   Ravnatelj Opće uprave za poljoprivredu ovlašten je za potpisivanje ugovora u ime Komisije Europskih zajednica.
   3.   Plaćanja prema Rhône-Mérieux izvršit će se prema uvjetima iz ugovora predviđenima u stavku 1.
   Članak 3.
   Antigen će se razdijeliti između četiri banke antigena kako slijedi:

               (a)

               Bayer, Köln i Institut za zdravlje životinja, Pirbright: 2,5 milijuna doza za svaki O1 europski soj i A5 europski soj u svakoj banci;

               (b)

               LNPB, Lyon i IZP, Brescia: 2,5 milijuna doza za svaki O1 bliskoistočni soj i A22 bliskoistočni soj u svakoj banci.

         Članak 4.
   Ova je Odluka upućena državama članicama.

      Sastavljeno u Bruxellesu 5. studenoga 1993.

            Za Komisiju

         René STEICHEN

            Član Komisije

      (1)  SL L 224, 18.8.1990., str. 19.

      (2)  SL L 203, 13.8.1993., str. 34.

      (3)  SL L 368, 31.12.1991., str. 21.

      (4)  SL L 94, 28.4.1970., str. 13.


title: 2003/845/EZ: Odluka Komisije od 5. prosinca 2003. o zaštitnim mjerama vezano uz uvoz određenih životinja, njihovog sjemena, jajnih stanica i zametaka iz Albanije, bivše jugoslavenske republike Makedonije te Srbije i Crne Gore s obzirom na bolest plavog jezika (priopćena pod brojem dokumenta C(2003) 4526)  Tekst značajan za EGP

text:
               03/Sv. 062

               HR

               Službeni list Europske unije

               44

         32003D0845

               L 321/61

               SLUŽBENI LIST EUROPSKE UNIJE

               05.12.2003.

      ODLUKA KOMISIJE

   od 5. prosinca 2003.
   o zaštitnim mjerama vezano uz uvoz određenih životinja, njihovog sjemena, jajnih stanica i zametaka iz Albanije, bivše jugoslavenske republike Makedonije te Srbije i Crne Gore s obzirom na bolest plavog jezika
   (priopćena pod brojem dokumenta C(2003) 4526)
   (Tekst značajan za EGP)
   (2003/845/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/496/EEZ od 15. srpnja 1991. o utvrđivanju načela o organizaciji veterinarskih pregleda životinja koje se unose u Zajednicu iz trećih zemalja i o izmjeni direktiva 89/662/EEZ, 90/425/EEZ i 90/675/EEZ (1), a posebno njezin članak 18.,
   budući da:

               (1)

               U Odluci Komisije 2001/706/EZ od 27. rujna 2001. o zaštitnim mjerama pri uvozu određenih životinja i njihovih proizvoda iz Albanije, Bugarske, bivše jugoslavenske republike Makedonije i Savezne Republike Jugoslavije vezano uz bolest plavog jezika (2), zabranjen je uvoz živih životinja vrsta koje su prijemljive na bolest plavog jezika (svi preživači) iz tih trećih zemalja u kojima su prijavljena izbijanja te bolesti.

               (2)

               Na temelju dobivenih podataka može se smatrati da je Bugarska sada slobodna od bolesti plavoga jezika. Situacija u Albaniji, bivšoj jugoslavenskoj republici Makedoniji te Srbiji i Crnoj Gori (bivša Jugoslavija) ostala je nepromijenjena.

               (3)

               U interesu preglednosti pravnih propisa Zajednice, potrebno je stoga staviti izvan snage Odluku 2001/706/EZ i zamijeniti je ovom Odlukom.

               (4)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   1.   Države članice ne dopuštaju uvoz živih životinja vrsta koje su prijemljive na bolest plavog jezika podrijetlom iz ili koje se provoze preko Albanije, bivše jugoslavenske republike Makedonije te Srbije i Crne Gore.
   2.   Države članice ne dopuštaju uvoz sjemena, jajnih stanica i zametaka vrsta koje su prijemljive na bolest plavog jezika podrijetlom iz Albanije, bivše jugoslavenske republike Makedonije i Srbije i Crne Gore.
   Članak 2.
   1.   Odstupajući od članka 1. stavka 1. države članice mogu odobriti uvoz živih životinja vrsta koje su prijemljive na bolest plavog jezika koje se provoze kroz Albaniju, bivšu jugoslavensku republiku Makedoniju te Srbiju i Crnu Goru, pod uvjetom da to ne dovodi u opasnost status vezan uz bolest plavog jezika pojedine države članice.
   2.   Države članice obavješćuju Komisiju o kriterijima koji se primjenjuju pri odobravanju izuzeća predviđenog u stavku 1.
   Članak 3.
   Odluka 2001/706/EZ stavlja se izvan snage.
   Upućivanja na Odluku stavljenu izvan snage tumače se kao upućivanja na ovu Odluku.
   Članak 4.
   Ova se Odluka primjenjuje od 9. prosinca 2003.
   Članak 5.
   Ova je Odluka upućena državama članicama.

      Sastavljeno u Bruxellesu 5. prosinca 2003.

            Za Komisiju

         David BYRNE

            Član Komisije

      (1)  SL L 268, 24.9.1991., str. 56. Direktiva kako je zadnje izmijenjena Direktivom 96/43/EZ (SL L 162, 1.7.1996., str. 1.).

      (2)  SL L 260, 28.9.2001., str. 37.